Jann Sjursen (KRF), 1998-04-30:
Til den forrige taler kan man måske sige, at dokumentationsevnen ikke er overvældende.
Men bortset fra det skal jeg, da mit partis ordfører, fru Tove Videbæk, ikke kan være til stede i dag, fremføre vort partis synspunkter om lovforslag nr. L 65 og nr. L 66. Vedrørende nr. L 65, lovforslaget om forstærket integration af børn af flygtninge og indvandrere, kan jeg gøre det relativt kort, for jeg kan sige, at Kristeligt Folkeparti kan støtte det af regeringen fremsatte lovforslag.
Vi synes, det er et helt rigtigt sigte og de rigtige midler, som angives i lovforslaget med henblik på at sikre i første omgang de tosprogede børn, der ikke er optaget i daginstitutioner, nogle bedre muligheder senere hen i folkeskolen.
Vi tror, at de tilbud, som der lægges op til i lovforslaget, er de rigtige, og derfor kan vi som sagt støtte lovforslaget.
Jeg har sådan set ikke så mange flere bemærkninger til det.
nr. L 66, forslag til lov om undervisning i dansk som andet sprog for voksne udlændinge m.fl. og sprogcentre, bestemt nogle betydelige problemer.
Jeg vil gerne sige, at det er vi helt uenige med regeringen i, og det er der tre grunde til. For det første er det jo sådan, at de øvrige voksenuddannelser ligger i amtsligt regi.
Derfor synes vi, det er mærkeligt, at man nu skal gøre en undtagelse, også fordi den undervisning, der gives på de nuværende sprogskoler, som hører under amternes område, altså ikke alene sigter mod flygtninge og indvandrere, idet der også er andre end de øvrige i regeringens forslag tilknyttede grupper, som modtager undervisning på sprogskolerne.
Men vi synes, det er vigtigt at fastholde sammenhængen og forbindelseslinjerne til de øvrige voksenuddannelser ved, at det er amterne, der har ansvaret.
Det andet punkt, som gør os kritiske over for regeringens forslag om at flytte ansvaret fra amter til kommuner, er spørgsmålet om elevgrundlaget for disse sprogskoler.
Det er klart, at man selvfølgelig godt kan lægge op til, som regeringen gør, et samarbejde mellem kommuner - oprettelse af det, man kalder centerkommuner - og så fortsat sikre et vist elevgrundlag for sprogskolerne, men vi synes alt andet lige, at når man nu gennem 10 år har opsamlet erfaringer i amterne vedrørende sprogundervisning, er det mærkværdigt, at man så skal bryde den struktur op og lave noget nyt.
Det giver for os at se bare et forøget bureaukrati.
Det tredje element ligger så i noget af det, jeg allerede har sagt under punkt 2, nemlig at ekspertisen i dag ligger i amterne, som i øvrigt også for en stor dels vedkommende har et tæt samarbejde med kommunerne.
Den ekspertise er vi meget bange for går tabt, også fordi der er signaler i retning af, at kommuner godt kunne tænke sig at gå mere til biddet med hensyn til at oprette nye og flere sprogskoler.
Jeg ved godt, det er en bekymring, regeringen ikke deler, men ikke desto mindre er det vores.
Det fører så samlet til, at vi ikke umiddelbart kan tilslutte os lovforslag nr. L 66, og at vi meget gerne, formentlig sammen med andre partier kunne jeg forestille mig, vil stille et ændringsforslag til regeringens forslag, sådan at vi sikrer, at ansvaret for sprogskolerne stadig er placeret under amterne.
Jeg forventer i hvert fald, at flere partier vil være med til at stille et sådan ændringsforslag, også som følge af de drøftelser, der må komme under udvalgsbehandlingen.